钦定古今图书集成/明伦汇编/官常典/第343卷 > 狄兼谟
## 钦定古今图书集成/明伦汇编/官常典/第343卷 > 狄兼谟

按《唐书狄仁杰传》：“仁杰族孙兼谟，字汝谐，及进士第，
辟襄阳府使。刚正有祖风。令狐楚执政，荐授左拾遗，
数上书言事。历刑部郎中，蕲邓郑三州刺史。岁旱饥，
发粟赈济，民人不流徙。改苏州，以治最，擢给事中，左
藏史。盗度支缣帛，文宗以经赦，诏勿治，兼谟封还诏
书。帝问之，对曰：‘典史犯赃，不可免’。帝曰：‘朕已赦其长
官，吏亦宜宥，与其失信，宁失罪人’。”既而曰：“后或事有
不可，勿以还诏为惮。”迁御史中丞。帝曰：“御史台朝廷
纲纪，一台正则朝廷治，朝廷正则天下治，畏忌顾望
则职业废矣。卿梁公后，当嗣家声，不可不慎。”兼谟顿
首谢。江西观察使吴士矩加给其军，擅用上供钱数
十万，兼谟奏：“观察使为陛下守土，宣国诏条，知临戎
赏士，州有定数，而与夺由已，贻弊一方，为诸道觖望。
请付有司治罪。”士矩由是贬蔡州别驾。历兵部侍郎、
河东节度使。还为尚书左丞。武宗子岘封益王，命兼
谟为傅。俄领天平节度使。辞疾，以秘书监归洛阳，迁
东都留守，卒。